thar ceann an Aontais Eorpaigh, maidir le síniú an Chomhaontaithe idir an tAontas Eorpach agus rialtas Dhaon-Phoblacht na Síne i dtaca le comhar i leith na dtásc geografach agus a gcosaint

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá an beartas chun cosaint na dtásc geografach atá ann cheana a chur chun cinn agus a leathnú ar an leibhéal idirnáisiúnta ar cheann de na straitéisí tosaíochta chun feabhas a chur ar inbhuanaitheacht na trádála idirnáisiúnta i dtáirgí talmhaíochta. Mar gheall air sin, ba cheart go mbeifí in ann beartas cáilíochta an Aontais Eorpaigh a threisiú, cleachtais mheabhlacha a chomhrac agus úsáid éagórach na dtásc geografach a chosc. Cuideoidh sé le luach breise a chur le honnmhairí talmhaíochta an Aontais agus beidh geilleagar an Aontais níos iomaíche dá bharr.

Is í an tSín an dara comhpháirtí trádála is mó atá ag an Aontas agus is é an tAontas an comhpháirtí trádála is mó atá ag an tSín. Déanann an tSín agus an Eoraip trádáil is fiú níos mó ná EUR 1 billiún, ar an meán, in aghaidh an lae. Is gné thábhachtach den ghaol sin an trádáil agraibhia agus is léir go bhfuil sé dearfach don Aontas cothromaíocht a bhaint amach ann idir an tAontas agus an tSín. In 2018, thuairiscigh an tAontas barrachas trádála EUR 5,4 billiún leis an tSín san earnáil sin. Ba í an tSín an dara ceann scríbe onnmhairithe is mó a bhí ag an Aontas (EUR 11 billiún) agus bhí sí sa tríú háit maidir le allmhairithe an Aontais (EUR 5,6 billiún). Tá na figiúirí sin le feiceáil i gcomhthéacs easnamh trádála iomlán an Aontais le haghaidh earraí leis an tSín de EUR 184,9 billiún in 2018 (EUR 209,9 billiún in onnmhairí agus EUR 394,8 in allmhairí).

An fhorbairt atá ag teacht ar mheánaicme na Síne, ar cheart dó 500 milliún a bhaint amach sna trí bliana atá le teacht, tá sé ag cur borradh faoin éileamh ar tháirgí cáilíochta agus ar thásca geografacha Eorpacha dá réir sin. De réir staidéir a choimisiúnaigh DG AGRI in 2013, díoltar táirge táisc gheografaigh ar dhá oiread an phraghas, ar an meán, le hais táirge atá comhchosúil ach nach bhfuil tásc geografach ag baint leis. Rachaidh an comhaontú chun sochair do tháirgeoirí Eorpacha, dá bhrí sin, agus ba cheart dó borradh a chur faoi cheantair thuaithe ina ndéantar na táirgí sin.

Is céim eile atá sa chomhaontú sin i dtreo aithint iomlán na dtásc geografach agus a thábhachtaí atá sé iad a chosaint, nós imeachta arb é an tAontas a threoraigh é trí chomhaontuithe saorthrádála arna síniú ag an Aontas le blianta beaga anuas.

Sa bhreis ar na sochair eacnamaíocha, garsprioc a bheidh sa chomhaontú inár gcaidreamh leis an tSín mar beidh sé ar an gcéad chomhaontú trádála déthaobhach a shíneofar idir an tAontas agus an tSín. Ina theannta sin, comhartha is ea é don saol ar thiomantas an dá pháirtí do chaidreamh trádála níos doimhne agus siombail is ea é go bhfuil oscailteacht eadrainn agus go bhfuilimid araon ag cloí le rialacha idirnáisiúnta mar bhonn le caidreamh trádála.

An 10 Meán Fómhair 2010, d’údaraigh an Chomhairle tús a chur le caibidlíochtaíar chomhaontú leis an tSín chun an leibhéal is airde cosanta is féidir a fháil le haghaidh na dtásc geografach a thagann laistigh de raon feidhme an Chomhaontaithe chun ionstraimí a sholáthar le cleachtais mheabhlacha agus úsáidí éagóracha na dtásc geografach a chomhrac.

Bunaithe ar na treoracha caibidlíochta sin, rinne an Coimisiún comhaontú uaillmhianach agus cuimsitheach le Daon-Phoblacht na Síne maidir le comhar agus cosaint na dtásc geografach.

Tá na tograí seo a leanas á gcur chun tosaigh ag an gCoimisiún le haghaidh cinntí ón gComhairle:

–Togra le haghaidh Cinneadh ón gComhairle, thar ceann an Aontais Eorpaigh, maidir le síniú an Chomhaontaithe idir an tAontas Eorpach agus rialtas Dhaon-Phoblacht na Síne i dtaca le comhar maidir leis na tásca geografacha agus maidir lena gcosaint;

–Togra le haghaidh Cinneadh ón gComhairle maidir le foirceannadh an Chomhaontaithe idir an tAontas Eorpach agus rialtas Dhaon-Phoblacht na Síne i dtaca le comhar maidir leis na tásca geografacha agus maidir lena gcosaint.

Is é atá sa togra le haghaidh Cinneadh ón gComhairle ionstraim dlí lena sínítear an Comhaontú idir an tAontas Eorpach agus rialtas Dhaon-Phoblacht na Síne i dtaca le comhar maidir leis na táisc gheografacha agus maidir lena gcosaint.

•Comhsheasmhacht le forálacha beartais atá sa réimse beartais cheana

Tá tabhairt i gcrích an Chomhaontaithe sin ag teacht le straitéis fhoriomlán an Aontais chun tásca geografacha an Aontais a chur chun cinn. Tá sé d’aidhm ag an tionscnamh leibhéal ard cosanta a sholáthar, ag leibhéal Airteagal 23 TRIPS+ ar a laghad, do liosta tásc geografach i nDaon-Phoblacht na Síne agus do thásca geografacha Síneacha san Aontas. Tabharfaidh an tionscnamh buntáiste iomaíoch do tháirgeoirí táirgí a bhfuil tásca geografacha orthu.

•Comhsheasmhacht le beartais eile de chuid an Aontais

Tá tabhairt i gcrích an chomhaontaithe dhéthaobhaigh leis an tSín maidir le tásca geografacha i gcomhréir le gníomhartha seachtracha an Aontais agus go háirithe le cuspóirí an Aontais i dtaca le straitéis an Aontais chun an beartas maidir le tásc geografach a chur chun cinn.

2.BUNÚS DLÍ, COIMHDEACHT AGUS COMHRÉIREACHT